## Pravilnik o načinu izdavanja i oduzimanja sadržaja i oblik dopuštenja (licence) te o uvjetima koje mora ispunjavati stručna organizacija iz članka 277. Zakona o sigurnosti prometa na cestama

### NN 12/1993 (5.2.1993.), Pravilnik o načinu izdavanja i oduzimanja sadržaja i oblik dopuštenja (licence) te o uvjetima koje mora ispunjavati stručna organizacija iz članka 277. Zakona o sigurnosti prometa na cestama

# MINISTASTVO UNUTARNJIH POSLOVA

Na temelju članka 316. stavak 1. točka 1. Zakona o sigurnosti prometa
na cestama ("Narodne novine", broj 84/92. i 5/93.) ministar unutarnjih
poslova donosi

## PRAVILNIK

### o načinu izdavanja i oduzimanja, sadržaju i obliku dopuštenja (licence) te o uvjetima koje mora ispunjavati stručna organizacija iz članka 277. Zakona o sigurnosti prometa na cestama

Članak 1.

Ovim pravilnikom propisuje se način izdavanja i oduzimanja dopuštenja
(licence) (u daljem tekstu: dopuštenje) kontrolorima tehničke ispravnosti
vozila za obavljanje poslova kontrole tehničke ispravnosti vozila i osobama
koje u stanici za tehnički pregled vozila obavljaju poslove regi stracije
vozila, sadržaj i oblik dopuštenja, način vođenja evidencije o izdatim
i oduzetim dopuštenjima te o uvjetima koja mora ispunjavati stručna organizacija
iz članka 277. Zakona o sigurnosti prometa na cestama.

Članak 2.

Zahtjev za izdavanje dopuštenja podnosi se putem stručne organizacije
iz članka 277. Zakona o sigurnosti prometa na cestama (u daljem tekstu:
stručna organizacija).

Članak 3.

Uz zahtjev za izdavanje dopuštanja, kontrolor tehničke ispravnosti vozila
prilaže:

1. dokaz o završenoj stručnoj spremi propisanoj člankom 264. Zakona
o sigurnosti prometa na cestama za zanimanje kontrolora tehničke ispravnosti
vozila odnosno dokaz o položenom posebnom ispitu za kontrolore tehničke
ispravnosti vozila;

2. fotokopiju vozačke dozvole za upravljanje motornim vozilima najmanje
"B" kategorije.

Članak 4.

Osoba koja u stanici za tehnički pregled vozila obavlja poslove registracije
vozila uz zahtjev za izdavanje dopuštenja prilaže:

1. dokaz da ima najmanje srednju stručnu spremu;

2. uvjerenje stručne organizacije o osposobljenosti za poslove registracije
vozila.

Članak 5.

Stručna organizacija dužna je u roku od tri dana od zaprimanja zahtjeva
iste dostaviti Ministarstvu unutarnjih poslova radi izdavanja dopuštenja.

Članak 6.

Dopuštenje je pravokutnog oblika, bijele boje, dimenzija 55 x 85 mm,
i ima otiskane dvije stranice.

Obrazac dopuštenja tiskan je uz ovaj Pravilnik i njegov je sastavni
dio.

Članak 7.

U slučajevima iz članka 274. Zakona o sigurnosti prometa na cestama,
ovlašteni djelatnik iz članka 273. toga Zakona, prijedlog za oduzimanje
dopuštenja podnosi preko policijske uprave.

Članak 8.

O izdanim i oduzetim dopuštenjima Ministarstvo unutarnjih poslova vodi
evidenciju u registru koji se vodi na obrascu broj 2.

Članak 9.

Za organiziranje i jedinstvenu provedbu tehničkih pregleda vozila i
obavljanje drugih poslova iz članka 277. Zakona o sigurnosti prometa na
cestama može se ovlastiti organizacija koja ispunjava sljedeće uvjete:

1. da je registrirana za pružanje usluga u cestovnom prometu odnosno
za ostalo obrazovanje (sticanje posebnih znanja i vještina);

2. da ima poslovni prostor u vlasništvu, korisništvu odnosno zakupu;

3. da ima odgovarajuće stručne djelatnike, od čega najmanje dva diplomirana
inženjera strojarstva, najmanje jednoga diplomiranog inženjera prometa,
diplomiranog ekonomistu, diplomiranog pravnika i tri kontrolora tehničke
ispravnosti vozila;

4. da ima kasu ili željezni ormar za čuvanje potrebitih obrazaca, osobno
računalo s pisačem za obradu podataka o registriranim vozilima te mogućnost
uključivanja u Informacijski sustav Ministarstva unutarnjih poslova, propise
kojima je regulirana registracija vozila i tehnički pregledi vozila te
potrebiti broj telefona i telefaksa;

5. djelatnici koji obavljaju ostale poslove javnih ovlasti glede stručne
spreme i stručnog osposobljavanja trebaju ispunjavati uvjete propisane
za djelatnike organa državne uprave;

6. da je od nadležnog organa državne uprave ovlaštena za ispitivanje
uređaja i opreme u stanicama za tehnički pregled vozila prema propisima
o mjernim jedinicama i mjerilima.

Članak 10.

Ovaj Pravilnik stupa na snagu osmoga dana od dana objave u "Narodnim
novinama".

Broj: 511-01-43-2750/ 1-1993.

Zagreb, 22. siječnja 1993.

Ministar unutarnjih poslova

**Ivan Jarnjak, v. r.**

---

Obrazac broj 1

Veličina 85 x 55 mm

```
__________________________________________________________________________
                REPUBLlKA  HRVATSKA
                MINISTARSTVO UNUTARNJIH POSLOVA

                DOPUŠTENJE (LICENCA)
Za obavljanje poslova kontrolora tehničke ispravnosti vozila
M.P.
Za obavljanje poslova registracije vozila u stanicama za tehničke preglede vozila
M.P.
                                        00000000
__________________________________________________________________________
Prednja stranica

____________________________________________________
                                BROJ:
IME  ___________________________
PREZIME  ________________________
JMBG  __________________________
PREBIVALIŠTE  _____________________.
ADRESA  ________________________.
DATUM IZDAVANJA  ___________________
                                M.P.
____________________
Potpis ovlaštene osobe
00000000
____________________________________________________
Zadnja stranica

Obrazac broj 2

Redni broj
Prezime i ime
Kontrolor - administrator
Stanica za tehnički pregled
Serijski broj dopuštenja
Broj i datum rješenja o oduzimanju

```

Pravilnik, NN 12/1993-187
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)